Griepinspuiting is vanjaar uiters belangrik | Maroela Media
Griepinspuiting is vanjaar uiters belangrik
Prof. Marietjie Venter, hoof van die soönotiese arbo- en respiratoriese virusprogram by die Universiteit van Pretoria se departement mediese virologie, sê dit is vanjaar met die Covid-19-pandemie belangrik om jou jaarlikse griepinspuiting te kry.
Afgesien daarvan dat die Covid-19 baie van ons se gesondheid bedreig, is Suid-Afrika besig om in sy griepseisoen in te beweeg, wat toestande kan vererger.
"Dit is belangrik om vanjaar veral te voorkom dat jy griep kry, omdat jy die risiko loop om aan mense met Covid-19 blootgestel te word by die dokterspreekkamers," sê Venter.
"As jy griep en Covid-19 opdoen, sal jou simptome soveel erger wees en jou kanse om gehospitaliseer te word groter wees. Daarom is dit noodsaaklik dat jy vanjaar jou griepinspuiting kry."
Venter sê daar is talle respiratoriese virusse wat deur die jaar sirkuleer, maar dat dit die influensa-virus is, wat dodelik kan wees.
"Influensa-pandemies kom jaarliks tussen Mei en Augustus in Suid-Afrika voor. Die meeste mense wat influensa kry, het slegs ligte simptome, wat koors, hoes, hoofpyn, seer spiere, 'n loopneus en seer keel insluit, maar hulle kan steeds sleg genoeg voel om 'n tyd by die werk af te neem."Sommige van dié mense kan erger laer respiratoriese siektes ontwikkel wat asemhaling moeilik maak, brongitis of anemie kan ontwikkel en selfs kan sterf.
Die tekens van griep kan dus baie soortgelyk wees aan Covid-19-simptome en daarom is dit moeilik om die twee van mekaar te onderskei. Volgens Venter sal dit veroorsaak dat meer mense mediese hulp soek, maar dat daar ook meer mense sal wees wat siek genoeg raak om gehospitaliseer te word.
"Ouer mense se risiko is groter om erge influensa of Covid-19 op te doen, en om daarvan te sterf. Griep kan ook erge siektes by kinders veroorsaak, wat in teenstelling met Covid-19 is, wat nog tot baie min sterftes onder kinders gelei het.
Wie moet die griepinspuiting kry?
Die Wêreldgesondheidsorganisasie (WGO) stel voor dat die volgende hoërisikogroepe jaarlikse ingeënt moet word:
Swanger vroue in enige fase van die swangerskap
Kinders tussen die ouderdomme van ses maande en vyf jaar
Bejaarde mense (ouers as 65)
Individue met kroniese mediese toestande
Venter sê wel dat mense van alle ouderdomme voordeel daaruit kan put om hierdie winterseisoen teen influensa ingeënt te word.
Kan die griepinspuiting my siek maak?
"Nee, die griepinspuiting maak jou nie siek nie," sê Venter. "Die inenting word in eiers geproduseer en dan doodgemaak; dit bevat dus slegs die dooie griepvirus.
"Daar is mense wat 'n allergiese reaksie toon teen die eierproteïne in die inenting, en hulle moet eerder nie die inenting kry nie, maar dit is baie skaars. As jy voorheen siek geword het, is dit waarskynlik as gevolg van 'n ander virus wat op dieselfde tyd as griep sirkuleer," sê Venter.
Ek stem nie saam NIE. Twee keer in my lewe dodelik siek geword van 'n griep inspuiting. Laaste keer dubbel longontsteking, vir die afgelope 4 jaar nie die inspuiting gekry nie, en nie eers 'n verkoue op gedoen NIE. Sal nooit weer 'n mediese dokter of Prof glo nie. Ek vermy dit nou soos die pes.
Die begin van die 5 de paragraaf moet eerder lees,influensa – pandemies kom jaarliks tussen Mei en Augustus voor in die Suidelike Halfrond.'n Pandemie is 'n epidemie wat wêreldwyd versprei is.'n Endemie is 'n siekte of aansteeklike siekte wat in 'n sekere gebied voorkom.'n Epidemie is die uitbreek van 'n siekte van dieselfde aard onder 'n groot aantal mense,op dieselfde tydstip en in 'n bepaalde omgewing.
Dit help veel om dit só te adverteer. Dis vir weke al onverkrygbaar. Orals glo uitverkoop! Nou wat nou? Hele gesondheidsisteem het ingetuimel!